Sawitu neem geïntegreerde benadering tot bemagtiging | Landbou
Sawitu neem geïntegreerde benadering tot bemagtiging
Die gebou by die LNR Nietvoorbij-kampus wat die nuwe tuise vir wynhandelsmerke in swart besit gaan wees. Foto: Verskaf
Die Suid-Afrikaanse wynbedryftransformasie-eenheid (Sawitu) sal 'n geïntegreerde benadering tot bemagtiging volg met sy nuwe handelsmerktuiste vir wynhandelsmerke in swart besit.
Die ontwikkeling van dié handelsmerktuiste, wat met die samewerking van die Landbounavorsingsraad en die Wes-Kaapse departement van landbou onderneem is, is onlangs aangekondig. Dit sal in die proelokaal-en-kelderkompleks by die Landbounavorsingsraad se Nietvoorbij-kampus in Stellenbosch gehuisves word.
Me. Wendy Petersen, bedryfsbestuurder by Sawitu, sê 'n geïntegreerde benadering pak die stadige pas van transformasie aan. "Die individuele handelsmerke sal nie alleenlik geriewe en besigheidsruimte deel nie, hulle sal ook bygestaan en gementor word deur 'n kundige voorsieningskettingbestuursmaatskappy wat ons aangestel het om die daaglikse bedryfsbestuur van die handelsmerktuiste en die roete-na-markstrategieplan te bestuur."
Diensverskaffers in swart besit is vir hierdie projek verkry. "Ware transformasie gebeur wanneer ons BBSEB-voorkeurverkrygingsverskaffers in die wynwaardeketting insluit en verseker dat ekonomiese voordele verreikend is, en dat dit groei en volhoubaarheid skep."
Een van dié diensverskaffers, Next Generation Beverages Group (NGBG), is 'n volkome swartbeheerde verspreidingsmaatskappy wat homself as diensverskaffer in die Suid-Afrikaanse wynbedryf geposisioneer het.
NGBG sal 'n viervlak-diens aan Sawitu lewer, wat die bestuur van die proelokaal en e-handelplatform, die voorsieningsketting en logistieke bestuur en die roete-na-markaanbod insluit. NGBG sal ook die kontraktuele ooreenkomste met wynhandelsmerke en ander bedryfsdiensverskaffers bestuur.
Mnr. Prem Naidu, besturende vennoot by NGBG, sê hulle is baie trots en opgewonde om gekies te word as vennote in hierdie baanbrekersinisiatief.
'n Nuwe e-handelplatform, wat B2B- (besigheid na besigheid) en B2C- (besigheid na verbruiker) verkope vanaf die perseel bewerkstellig, is ontwikkel deur Winecolumn.co.za, 'n e-handelspesialis in die wynbedryf. Die ontwikkeling van die e-handelplatform is gefinansier deur die Wes-Kaapse departement van landbou.
"Ek is baie opgewonde oor die ontwikkeling," sê dr. Mogale Sebopetsa, die Wes-Kaapse hoof van landbou. "Dit is 'n ope geheim dat die Suid-Afrikaanse wynbedryf baie strategies vir die ekonomie is en dat die e-handelsinisiatief nie net verbruikersbewustheid oor die handelsmerke in swart besit sal verdiep nie, maar hulle ook sal toelaat om hul uitstekende produkte met behulp van hierdie platform te verkoop.
"Dit is noodsaaklik vir ons ekonomiese herstel en die volhoubaarheid van hierdie klein, medium- en mikro-onderneming sal hul voortgesette deelname aan die waardeketting versterk – en sodoende bydra tot ekonomiese groei."
Die naam van die handelsmerktuiste en die deelnemende handelsmerke sal met die amptelike bekendstelling van die handelsmerktuiste in Oktober aangekondig word. "Ons vier ons Suid-Afrikaanse erfenis, toerismemaand en die 50ste herdenking van die Stellenbosch-wynroete in September. Dit sal net reg wees om hierdie vieringe te volg met 'n nuwe begin vir ons wynhandelsmerke," sê Petersen.